ആരോഗ്യകരമായ സൗഹൃദം കാന്പസുകളില് വിരിയട്ടെ ധാര്മിക മൂല്യങ്ങളെ പോഷിപ്പിക്കുന്ന അന്തരീക്ഷം വീടുകളിലും കലാലയങ്ങളിലുമെല്ലാം ഉണ്ടാകണം. ആരോഗ്യകരമായ കുടുംബാന്തരീക്ഷം പലതരം കുരുക്കുകളില് അകപ്പെട്ടുപോകാനുള്ള സാധ്യത കുറയ്ക്കും.പ്രണയപ്പക ഒരു പെണ്കുട്ടിയുടെകൂടി ജീവനെടുത്ത ദുരന്തത്തിനു കഴിഞ്ഞദിവസം കേരളം സാക്ഷിയായി. പാലാ സെന്റ് തോമസ് കോളജ് വിദ്യാര്ഥിനി നിതിനമോളെ കൊലപ്പെടുത്തിയ കേസില് സഹപാഠി അഭിഷേക് ബൈജു അറസ്റ്റിലായി. പ്രണയബന്ധത്തിലെ ഉലച്ചിലാണു കൊലപാതകത്തിലേക്കു നയിച്ചതെന്നാണു നിഗമനം. പരീക്ഷയെഴുതാന് കോളജിലെത്തിയതായിരുന്നു ഇരുവരും. പരീക്ഷ കഴിഞ്ഞു പുറത്തിറങ്ങിയ പെണ്കുട്ടിയുമായി പ്രതി വാക്കുതര്ക്കത്തിലേര്പ്പെടുകയും ആക്രമിക്കുകയുമായിരുന്നുവെന്നാണു സാക്ഷിമൊഴി. വൈജ്ഞാനിക സംവാദങ്ങളുടെയും സൗഹൃദചര്ച്ചകളുടെയും വേദിയാകേണ്ട കാന്പസില് വിദ്യാര്ഥിനിയുടെ ചുടുനിണം വീണു. സന്പൂര്ണ സാക്ഷരതയില് അഭിമാനിക്കുന്ന കേരളത്തിലാണിതുണ്ടായത്. ഇങ്ങനെയൊക്കെ സംഭവിക്കുന്നത് എന്തുകൊണ്ടാണ്?വിദ്യാര്ഥി രാഷ്ട്രീയത്തിലെ കുടിപ്പകകള് കേരളത്തിലെ പല കാന്പസുകളിലും ചോര വീഴ്ത്തിയിട്ടുണ്ട്. എന്നാല്, കുറേനാളായി ഇവിടത്തെ കോളജുകള് ചില പരിവര്ത്തനങ്ങള്ക്കു വിധേയമായിക്കൊണ്ടിരിക്കുകയായിരുന്നു. സ്വാശ്രയ കോളജുകള് വ്യാപിക്കുകയും സ്വയംഭരണ കോളജുകള് പലതുണ്ടാവുകയും കോഴ്സുകള് സെമസ്റ്റര് അടിസ്ഥാനത്തിലാവുകയും ചെയ്തതോടെ കലാലയ ജീവിതത്തിലും വിദ്യാര്ഥികളുടെ മനോഭാവത്തിലുമെല്ലാം മാറ്റങ്ങളുണ്ടായി. അക്രമരാഷ്ട്രീയം കേരളത്തിലെ കാന്പസുകളോടു വിടപറയുകയാണ് എന്നു സമാധാനിക്കുന്പോഴാണു പ്രണയപ്പക ജീവനെടുക്കുന്ന പുതിയതരം ദുഷ്പ്രവണതകളുണ്ടാകുന്നത്. ആരോഗ്യകരമായ ആണ്പെണ് സൗഹൃദങ്ങളും അപൂര്വമായി പ്രണയങ്ങളും മുമ്ബു കലാലയങ്ങളിലുണ്ടായിരുന്നു. സൗഹൃദബന്ധങ്ങള് അനാരോഗ്യതലങ്ങളിലേക്കു വളരുകയോ പ്രണയബന്ധങ്ങള് വഴിമാറുകയോ ചെയ്താല് അതില് ക്രിയാത്മകമായി ഇടപെടാനും പക്വമായ പെരുമാറ്റം എല്ലാവരിലും ഉറപ്പുവരുത്താനും സഹപാഠികളും അധ്യാപകരുമൊക്കെ ഇടപെടുകയും ചെയ്യുമായിരുന്നു. എന്നാലിന്നു വ്യക്തികളുടെ സ്വകാര്യതയുടെ മതില്ക്കെട്ടുകള് കൂടുതല് ഉയരത്തിലാവുകയും വിദ്യാര്ഥികളുടെ അവകാശങ്ങള് സംരക്ഷിക്കുന്ന നിയമങ്ങളും ചട്ടങ്ങളും കര്ക്കശമാവുകയും ചെയ്തതോടെ സഹപാഠികള്ക്കോ അധ്യാപകര്ക്കോ ഒന്നിലും ഇടപെടാനാകാതെ മൂകസാക്ഷികളായി നില്ക്കേണ്ടിവരുന്ന സാഹചര്യവും സൃഷ്ടിക്കപ്പെട്ടിട്ടുണ്ട്. ഇതിന്റെയെല്ലാം ബാക്കിപത്രമാണ് കഴിഞ്ഞ ദിവസം ഉണ്ടായതുപോലുള്ള കൊലപാതകങ്ങള്.തന്റെ പ്രണയാഭ്യര്ഥന ആരെങ്കിലും സ്വീകരിച്ചില്ലെങ്കിലോ എന്തെങ്കിലും കാരണംകൊണ്ടു പ്രണയത്തില്നിന്നു പിന്മാറിയാലോ അയാളുടെ ജീവനെടുക്കണം, അല്ലെങ്കില് തന്റെ ജീവനൊടുക്കണം എന്ന തരത്തില് പകയും പ്രതികാരചിന്തയും നിരാശയും ഇന്നത്തെ യുവാക്കളില് നിറയുന്നത് എന്തുകൊണ്ടാണ്? അപരന്റെ വ്യക്തിത്വത്തെ അംഗീകരിക്കാനുള്ള മടിയാണു പ്രധാന കാരണം. തനിക്കുള്ളതുപോലെ മറ്റുള്ളവര്ക്കും സ്വതന്ത്രമായ തീരുമാനങ്ങളെടുക്കാനുള്ള അവകാശമുണ്ടെന്ന ജനാധിപത്യബോധം ഇന്നത്തെ കുട്ടികള്ക്ക് ഇല്ലാതെ പോകുന്നു.ഒരാളുടെ ഇഷ്ടം മറ്റൊരാളില് അടിച്ചേല്പ്പിക്കാന് ശ്രമിക്കുന്നതു പ്രണയമല്ല, ആധിപത്യമാണ്. ഇന്നത്തെ തലമുറ വളരുന്നവിധവും അതിനു ഘടകമാണ്. ജനിച്ചുവീഴുന്നതു മുതല് കുട്ടിയുടെ ആഗ്രഹങ്ങളെല്ലാം സാധിച്ചുകൊടുത്താണു വളര്ത്തുന്നത്. ഒരു കാര്യത്തിലും അവര്ക്കു നോ കേള്ക്കേണ്ടിവരുന്നില്ല. വീട്ടുകാരെപ്പോലെ മറ്റുള്ളവരും തങ്ങളുടെ ആഗ്രഹങ്ങള്ക്കെല്ലാം വഴങ്ങണമെന്ന് അവര് ശഠിക്കുന്നു. പ്രണയത്തിലും ഇത്തരം ശാഠ്യങ്ങള്ക്കു ശ്രമിച്ചാല് ബന്ധം തകരും. ക്ഷമയ്ക്കോ വിട്ടുവീഴ്ചയ്ക്കോ ആരും തയാറല്ല. വിവേകം നഷ്ടപ്പെടുന്പോള്, മറ്റെയാളുടെ ജീവനെടുക്കണമെന്നുപോലും പ്രതികാരചിന്തയുണ്ടാകും. നിയന്ത്രിക്കാന് കഴിയുന്നില്ലെങ്കില് രണ്ടുപേരുടെയും ജീവിതം തകര്ക്കുന്ന ദുരന്തമായി അതു മാറുന്നു. കഴിഞ്ഞ രണ്ടുവര്ഷത്തിനിടെ കേരളത്തില് പ്രണയപ്പകയില് ജീവന് നഷ്ടപ്പെടുന്ന പത്താമത്തെ പെണ്കുട്ടിയാണു നിതിനമോള്. കോതമംഗലം നെല്ലിക്കുഴിയില് വനിതാ ദന്തഡോക്ടറെ യുവാവ് വെടിവച്ചുകൊന്നശേഷം സ്വയം വെടിവച്ചു മരിച്ച സംഭവമുണ്ടായതു രണ്ടു മാസം മുന്പാണ്. അതിനുശേഷവും ഈ വിഷയത്തില് കാര്യമായ ബോധവത്കരണ നടപടികളൊന്നും ഉണ്ടായിട്ടില്ല. ഇത്തരം അക്രമങ്ങള് നടത്തുന്നവര്ക്കു കടുത്ത ശിക്ഷ നല്കണമെന്നു വാദിക്കുന്നവരുണ്ട്. മാതൃകാപരമായ ശിക്ഷ ഇല്ലെങ്കില് ഇതേരീതിയില് ചിന്തിക്കാന് കൂടുതല് അപക്വമനസുകള്ക്കു പ്രേരണയാകാം. ആലോചിച്ചുറപ്പിച്ചു നടന്നിട്ടുള്ളതാണ് ഇത്തരം പല കൊലപാതകങ്ങളും. ഇന്നത്തെ യുവാക്കള് പലര്ക്കും ശരിയായ മാനസികാരോഗ്യം ഇല്ലെന്നാണ് ഇതു സൂചിപ്പിക്കുന്നത്. ധാര്മിക മൂല്യങ്ങളെ പോഷിപ്പിക്കുന്ന അന്തരീക്ഷം വീടുകളിലും കലാലയങ്ങളിലുമെല്ലാം ഉണ്ടാകണം. ആരോഗ്യകരമായ കുടുംബാന്തരീക്ഷം പലതരം കുരുക്കുകളില് അകപ്പെട്ടുപോകാനുള്ള സാധ്യത കുറയ്ക്കും. കോളജ് കാന്പസുകള് ആരോഗ്യകരമായ സൗഹൃദത്തിനുള്ള വേദികളാണെന്ന തിരിച്ചറിവാണു കുട്ടികള്ക്ക് ആദ്യം ഉണ്ടാകേണ്ടത്.